**VITEZ JAN**

Prije mnogo godina rodio se dječak Jan, a majka Klara brižno ga odgajaše kao pristojnog, ali hrabrog dječaka. Otac dugo već ne bijaše s njima jer je bio pozvan u službu vitezova. Jednoga dana, kad je dječak već postao mladić, dobio je očevo pismo. U pismu je pisalo da se zli Crni Zmaj približava dvorcu i da ga želi uništiti njihov dvorac. Otac je molio Jana da majku odvede ne sigurno, a on da mu dođe pomoći u borbi sa zlim zmajevima kojih je jako puno na svijetu. Mladić hitro uzme sablju i krene. Dok je prolazio kroz Vilinsku šumu, vila mu dovikne: „ Oh, hrabri viteže, evo moja krila zapadoše u ovom mulju, molim te, pomozi mi!“ Jan na to reče:“Naravno, dobra vilo!“ Pomogne vili izaći iz mulja, a vila mu u znak zahvalnosti darova neprobojni oklop i tri bočice čudotvornoga napitka: jedan za oporavak-da sve što biva uništeno ponovno iznikne, drugi za brzinu, a treći za let. Toga trenutka njegov hrđavi mač pretvori u predivan zlatni mač. Jan zahvali vili i pođe dalje. Prešavši Zlatnu livadu pred očima mu se pojavi strašan prizor: podanici Crnoga Zmaja počeli su pljačkati Zlatno selo. Hrabri Jan izvadi mač i neustrašivo krene u bitku. Istjera sve zle podanike. No, netom prije njegova dolaska zapališe oni cijelo selo. Jan se tada sjeti čudotvornoga napitka i prosipa ga po selu. Selo se u isti mah počelo obnavljati, trava nicati, cvijeće rasti, leptiri letjeti, a kuće nicati čudesnom brzinom. Seljaci su bili presretni. U znak zahvalnosti dali su mu sve što su imali - komad šunke i malo raženoga kruha. Jan zahvali i krene dalje. Dok je išao, putem sretne gladnoga siromaha. Siromah ga upita:“ Molim te, hrabri viteže, imaš li hrane?“ Jan mu dobrodušno da onaj komad šunke i kruha koji su mu darovali seljaci. Siromah zahvali i objasni Janu kako dugo nije ništa pojeo. Ima hrane tek kad mu netko nešto daruje ili se hrani samoniklim plodovima u šumi. Iako je i sam bio gladan, bio je zadovoljan što je nahranio sirotoga starca. Krenuvši dalje, naišao je na Polje smrti. Na ulasku u polje stajao je natpis: Ne ulazi! Čuo je on za to polje jer su o njemu postojale mnoge legende. Jedna od njih je govorila da tko uđe u to polje, nikada se ne vrati. Jan skupi hrabrost i uđe u polje. Nije dugo hodao kad su ga iz zasjede napali podanici Crnoga Zmaja, pljačkaši i ubojice. No, Jan je imao svoj oklop, mač, svoju čast i hrabrost. Brojnija vojska, prodane duše, Janu nisu bili ni do koljena. Jan ih pobijedi u trenu jer su čast i hrabrost najjače oružje. Krene naprijed i izađe iz Polja smrti, a tada mu se ukaza velebni dvorac sav u plamenu. Oko dvorca vodila se žestoka bitka između vitezova, među kojima je bio i njegov otac, i Crnoga Zmaja i svih njegovih zlih podanika. Čuo je strašnu vrisku i hrabro potrča naprijed. Iako je bio u žurbi, nije mogao da pored puta ne primijeti prelijepu djevojku, suznih očiju i tužna lica. Priđe joj i upita je:„ Zašto si tužna, prelijepa djevojko?“

„Ovo je moj dom, a tamo negdje zatočen je moj otac, kralj ove zemlje. Ne mogu gledati kako strašni Zmaj pali i uništava sve što mu se nađe na putu. Jan se sažali i reče: „ Ja, vitez Jan, prisežem tebi, lijepa kraljevno, da će taj zmaj izgubiti pod silom moga zlatnog mača!“ Djevojka ga pogleda s puno povjerenja i tiho izusti:“ Ja, princeza Ina, prisežem da ako poraziš toga zmaja, spasiš ovo kraljevstvo i ljude koji žive u njemu, udat ću se za tebe hrabri viteže!“ Jan uzme onaj drugi napitak i potrča prema dvorcu. Njegov otac poče trčati prema njemu. Dok je trčao, Zmaj Crni ga pogodi crnom vatrom i Janov otac padne teško ranjen pred Janovim nogama. Jan se ražalosti i pohita prema ocu.

„ Jane, sine jedini, pusti mene, idi, spasi kraljevstvo. Bit ću dobro, čekat ću te.“ Jan, znajući da nema puno vremena, uzme napitak za letenje. Vinu se visoko i u čas, poput orla, doleti do kraljevstva. Iz zraka zanjiše mač, usmjeri ga i probode Crnog Zmaja. No, Zmaj skupi svu snagu u plamen i počne puhati prema Janu. Jan se obrani svojim moćnim oklopom. Okrene plamen prema Zmaju te ga zapali vlastitom vatrom. Vitezovi zapljeskaše Janu. Dođe i Ina, a za ruku vodi onog starog prosjaka koji ne bijaše prosjak već stari kralj. Starac otvori svoju poderanu vreću, iz nje izvadi krunu i reče: „Hrabri viteže Jan, sam si se okrunio hrabrošću, poniznošću, velikodušnošću i dobrotom. Čovjek si kojeg bi svako kraljevstvo htjelo imati. Ja te sada krunim za kralja, dostojnog nasljednika i dajem ti ruku svoje kćeri, kraljevne Ine.“

Priča se da u ono kraljevstvo nikada više nije zakoračio ni jedan zmaj i da su svi ljudi u kraljevstvu, a s njima Ina i Jan, živjeli sretno do kraja života.

**Matej Blažević, 7.a**

OŠ „ Dobriša Cesarić“

O S I J E K

Neretvanska 10

Mentorica: Biserka Vajlandić, učiteljica savjetnica Hrvatskoga jezika